Cicerbita viołeta

Ła cicerbita viołeta (nome sientifego Cicerbita alpina) xe na piantexeła erbasea de ła fameja de łe Asteraceae na volta dite Compositae, coi fiori de un bel cołor blu - viołeto. Ła trovemo su Alpi e Prealpi, spece inte i boschi umidi o drio i rij e i fosi. In Carnia i ła ciama radic di mont. Łe foje pi base łe xe larghe 8 cm e longhe 20 cm. I fiori i ga 5 petali de cołor viołeto e i xe ingrupà in infioresense.

 Etimołogia 

Pare ke'l nome vegna dal latin cecer (cece), par via de łe picołe semense, o senpre dal latin cicharba (na pianta ke ghe somejava mensionà dal dotor personal deł'imperador Teodosio, Marcello Empirico de Bordeaux).

 Difusion 
Ła cicerbita viołeta crese su tute łe montagne d'Europa, dai Pirenei ałe Alpi, da ła Scozia ała Scandinavia, fin ai Carpasi e ai Urałi. Ła quota dove ke ła crese mejo xe intrà i miłe i miłe otoxento metri.

 Ła cicerbita viołeta in cuxina 

Se dopara i pecol e łe foje, ma soratuto i buti xovani, prima ke i cresa (in majo ghe xe soło un paro de setimane ke se pol sfrutare par tirarli su in tenpo). Se pol magnarli crudi o coti.
Se pol meterli sotojo.
Naltra maniera par magnarli xe insieme ała puìna fumegà.
Se pol anca scotarli in ojo, sałe, axedo e droghe.

 Pianta a ris-cio 

Sicome ghi na tirà su masa inte i ani scorsi, sta pianta, in Trentin e in Friuli-Venesia Giulia xe proteta e se pol tirarghine su soło in picołe quantità, come ke se fa coi funghi.

Categoria:Asteraceae